বিআরটিএ খুলনা সার্কেলের হিসাব মতে বর্তমানে সর্বমোট চার হাজার ৯৭১টি গাড়িরই ফিটনেস নেই। যদিও এর মধ্যে কিছু গাড়ি ইতোমধ্যে অকেজো হয়ে গেছে। খুলনা সার্কেলের সহকারী পরিচালক(ইঞ্জি:) মো: আবুল বাসার বলেন, ১৯৯০ সাল থেকে খুলনা সার্কেল থেকে ৬৯ হাজার ৭২টি মটর সাইকেলের রেজিষ্ট্রেশন দেয়া হয়েছে। এছাড়া বাস, মিনিবাস, ট্রাকসহ অন্যান্য যানবাহনের রেজিষ্ট্রেশন দেয়া হয় ১৩ হাজার ৬২৪টির। যার মধ্যে বিগত এক বছরে চার হাজার ১৭৪টি গাড়ির ফিটনেস নবায়ন হলেও এখনও ফিটনেসবিহীন রয়েছে চার হাজার ৯৭১টির। সেনাবাহিনী, নৌ-বাহিনী ও বিমান বাহিনী এই তিন বাহিনী ছাড়া অন্য কোন সংস্থার নাম ও নিজস্ব নম্বর লিখে যানবাহন পরিচালনার কোন নিয়ম নেই উল্লেখ করে তিনি বলেন, এটি ‘রং প্রসেস’। যানবাহনের নিয়মই হচ্ছে কেনার সাথে সাথে রেজিষ্ট্রেশন করেই রাস্তায় নামাতে হবে। সরকারি যেসব সংস্থার গাড়ি প্রধান কার্যালয় বরাদ্দ দেয়া হয় সেই বরাদ্দপত্রসহ অন্যান্য কাগজপত্র সংযুক্ত করলেই খুলনা বিআরটিএ সরকারি সংস্থাগুলোর যানবাহনের রেজিষ্ট্রেশন দিতে পারে বলেও জানান তিনি। আর বরাদ্দপত্র না থাকলে ঢাকা থেকেই রেজিষ্ট্রেশন করতে হবে।